CELEX: 62020TN0426
Language: el
Date: 2020-07-08 00:00:00
Title: Υπόθεση T-426/20: Προσφυγή-αγωγή της 8ης Ιουλίου 2020 — Techniplan κατά Επιτροπής

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/56
            
         
      Προσφυγή-αγωγή της 8ης Ιουλίου 2020 — Techniplan κατά Επιτροπής
      (Υπόθεση T-426/20)
      (2020/C 279/71)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα-ενάγουσα: Techniplan Srl (Ρώμη, Ιταλία) (εκπρόσωποι: R. Giuffrida και A. Bonavita, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να διαπιστώσει την εκ μέρους της Ευρωπαϊκής Επιτροπής παράβαση του άρθρου 263 ΣΛΕΕ, κατά παράβαση ουσιώδους τύπου ως προς την έκδοση πράξεως θίγουσας άμεσα και ατομικά τον προσφεύγοντα, εν προκειμένω την Techniplan, καθόσον το θεσμικό όργανο αυτό δεν έλαβε υπόψη την προειδοποιητική επιστολή ως προς την προκαταρκτική ενημέρωση και την επίσημη επιστολή οχλήσεως βάσει του άρθρου 265 ΣΛΕΕ·
               
            
                  —
               
               
                  να επιδικάσει αποζημίωση σε αποκατάσταση της ζημίας για κάθε ημέρα καθυστερήσεως όσον αφορά την εκτέλεση, καθώς και να καταδικάσει την καθής-εναγομένη στα δικαστικά και λοιπά σχετικά με την υπόθεση έξοδα.
               
            
         Λόγοι ακυρώσεως και κύρια επιχειρήματα
      
      Με την υπό κρίση προσφυγή-αγωγή προσβάλλονται η απόφαση και το συνακόλουθο χρεωστικό σημείωμα της 28ης Μαΐου 2020, εις βάρος της Techniplan s.r.l., βάσει των οποίων ζητείται να καταβάλει η προσφεύγουσα-ενάγουσα ποσό 107 505,66 ευρώ, όσον αφορά το έργο FED/2011/261-985.
      Προς στήριξη της προσφυγής-αγωγής, η προσφεύγουσα-ενάγουσα προβάλλει παραβίαση των αρχών της ασφάλειας δικαίου και της διαφάνειας, καθώς και παράβαση ουσιώδους τύπου. Επισημαίνονται συναφώς τα εξής:
      
                  —
               
               
                  Στην τελική έκθεση οικονομικού ελέγχου, την οποία συνέταξε ιδιωτική εταιρία, επισημαινόταν η ύπαρξη υποτιθέμενων αποκλίσεων και παρατυπιών κατά την εκτέλεση των εργασιών, διαπιστώσεις τις οποίες αμφισβήτησε προσηκόντως η προσφεύγουσα-ενάγουσα εταιρία, καταδεικνύοντας ορισμένες σοβαρές ανακρίβειες τις οποίες περιείχε η εν λόγω έκθεση οικονομικού ελέγχου.
               
            
                  —
               
               
                  Η προσφεύγουσα-ενάγουσα εταιρία προσκόμισε δηλώσεις, ενώπιον των δικαστικών αρχών του Κονγκό, όλων των ειδικών εμπειρογνωμόνων που συμμετείχαν στο έργο, με τις οποίες πιστοποιείται η παραγματική παρουσία τους στα εργοτάξια.
               
            
                  —
               
               
                  Οι ειδικοί αυτοί προσλαμβάνονταν και απασχολούνταν τακτικά από την Techniplan κατά την εκτέλεση των έργων που προέβλεπε η σύμβαση.
               
            
                  —
               
               
                  Η προσφεύγουσα-ενάγουσα εταιρία αποκλείσθηκε από τη συνέχιση της εκτελέσεως της συμβάσεως χωρίς καμία αιτιολογία.
               
            
                  —
               
               
                  Οι πληρωμές έχουν παύσει να καταβάλλονται χωρίς να δοθεί συγκεκριμένη αιτιολογία.